### NN 74/2024 (19.6.2024.), Odluka Ustavnog suda Republike Hrvatske broj :U-IIIA-5261/2023 od 15. svibnja 2024.

Ustavni sud Republike Hrvatske

1239

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji je ustavnom tužbom pokrenuo Željko Šperanda iz Pazina, kojeg zastupa Tomislav Bilobrk, odvjetnik u Umagu, na sjednici održanoj 15. svibnja 2024. jednoglasno je donio

ODLUKU

I. Ustavna tužba se usvaja.

II. Županijski sud u Splitu dužan je donijeti odluku u predmetu koji se vodi pred tim sudom pod brojem Gž-1123/2024 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Željku Šperandi iz Pazina, Muntriljska 2a, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu 1.530,00 eura.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva za njezinu isplatu Ministarstvu pravosuđa i uprave Republike Hrvatske.

V. Odbija se zahtjev podnositelja za naknadu troška ustavnosudskog postupka.

VI. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Željko Šperanda iz Pazina (u daljnjem tekstu: podnositelj), kojeg zastupa Tomislav Bilobrk, odvjetnik u Umagu, podnio je 22. studenoga 2023. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) u kojoj ističe povredu ustavnog prava na suđenje u razumnom roku, zajamčenog člankom 29. stavkom 1. Ustava, u parničnom postupku koji se vodi pred Općinskim sudom u Šibeniku pod brojem P-739/2018.

1.1. Za potrebe ustavnosudskog postupka, a na temelju članka 69. alineje 3. Ustavnog zakona, pribavljena je preslika spisa Općinskog suda u Šibeniku broj: P-739/2018.

II. PREGLED RADNJI U POSTUPKU

2. Općinskom sudu u Šibeniku 5. travnja 2018. podnesena je tužba protiv podnositelja, kao jednog od troje tuženika, radi utvrđenja prava vlasništva.

Tuženiku je tužba dostavljena na odgovor 11. svibnja 2018.

Pred Općinskim sudom u Šibeniku održana su pripremna ročišta 19. lipnja 2018. i 30. kolovoza 2018.

24. rujna 2018. održan je očevid na mjestu spora uz prisutnost vještaka mjernika, te su tužitelji pozvani dostaviti sudu ispravljeni katastarski plan, budući da postojeći katastarski plan nije odgovarao stvarnom stanju na terenu.

Tužitelji su 12. srpnja 2022. sudu dostavili novi ispravljeni i usklađeni katastarski plan.

Daljnja ročišta pred prvostupanjskim sudom održana su 14. srpnja 2022. te 12. listopada 2022. na kojem je saslušan vještak te je određeno da će se provesti dokaz očevidom na licu mjesta.

2. ožujka 2023. održan je očevid na mjestu spora uz prisutnost vještaka te su saslušani svjedoci.

Prvostupanjski sud rješenjem od 21. ožujka 2023. pozvao je stranke da se u roku 15 dana očituju na dostavljenu skicu mjesta očevida izrađenu od vještaka.

Podneskom od 19. travnja 2023. tuženici su se očitovali na zaprimljenu skicu.

Na sljedećem ročištu održanom 7. studenoga 2023. dovršeno je raspravljanje, te je 8. studenoga 2023. donesena i objavljena presuda kojom je odbijen tužbeni zahtjev.

Protiv navedene presude stranke su podnijele žalbe 21. i 28. prosinca 2023.

Spis predmeta je radi odlučivanja o podnesenim žalbama u travnju 2024. dostavljen Županijskom sudu u Splitu, pred kojim se žalbeni postupak vodi pod brojem Gž -1123/2024.

III. OCJENA USTAVNOG SUDA

3. U konkretnom slučaju, ispitujući podnositeljev prigovor povrede prava na suđenje u razumnom roku, Ustavni sud će razmatrati postupanje nadležnih sudova i podnositelja od dana kada je podnositelju dostavljena tužba u predmetnom parničnom postupku do donošenja ove odluke (razmatrano razdoblje).

3.1. Budući da je podnositelju tužba dostavljena 11. svibnja 2018., Ustavni sud utvrđuje da predmetni parnični postupak u razmatranom razdoblju traje šest (6) godina i četiri (4) dana.

3.2. Što se tiče dopuštenosti prigovora zbog povrede prava na suđenje u razumnom roku, Ustavni sud prije svega utvrđuje da je podnositelj prije podnošenja ustavne tužbe koristio pravno sredstvo koje mu je bilo na raspolaganju na temelju članka 64. Zakona o sudovima (»Narodne novine« broj 28/13., 33/15., 82/15., 67/18.). Slijedom navedenoga, te imajući u vidu stajališta Ustavnog suda u odlukama broj: U-IIIA-7473/2022 od 27. lipnja 2023. i U-IIIA-322/2014 od 23. prosinca 2014., Ustavni sud ocjenjuje da je ustavna tužba dopuštena.

3.3. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema složenosti predmeta, ponašanju podnositelja i nadležnih tijela te važnosti predmeta postupka za podnositelja.

3.4. Ustavni sud ocjenjuje da se u konkretnom slučaju ne radi o složenom predmetu.

3.5. Što se tiče postupanja sudova Ustavni sud primjećuje da se gotovo cijelo razmatrano razdoblje postupak vodio pred prvostupanjskim sudom te da je prvostupanjska presuda donesena nakon gotovo pet godina i šest mjeseci. Tijekom tog razdoblja utvrđeno je duže razdoblje neaktivnost suda i to od rujna 2018. do srpnja 2022.

3.6. Ustavni sud utvrđuje da podnositelj nije pridonio duljini trajanja postupka.

3.7. Slijedom svega navedenoga, budući da u razmatranom razdoblju parnični postupak traje više od šest godina Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, kako je to zajamčeno člankom 29. stavkom 1. Ustava.

3.8. Utvrdivši da je ustavna tužba osnovana, na temelju članka 63. Ustavnog zakona donesena je odluka kao u izreci (točke I. – IV. izreke).

3.9. Visinu naknade, zbog povrede prava na suđenje u razumnom roku, Ustavni je sud utvrdio uzimajući u obzir okolnosti predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

3.10. U odnosu na podnositeljev zahtjev za naknadu odvjetničkog troška za sastav ustavne tužbe, Ustavni sud nije našao posebne okolnosti koje bi, iznimno od članka 23. Ustavnog zakona, opravdavale određivanje istoga, osobito imajući u vidu da se ustavnom tužbom prigovara duljini parničnog postupka i da se stoga ne radi o složenom ustavnopravnom predmetu (točka V. izreke).

3.11. Odluka o objavi temelji se na članku 29. Ustavnog zakona (točka VI. izreke).

Broj: U-IIIA-5261/2023

Zagreb, 15. svibnja 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.